Imtella' Settembru 23, 2020 - Aġġornata 23 Ta' Settembru, 2020 10:48am Il-kantanta Ruth Portelli il-ġimgħa li għaddiet kienet ir-rebbieħa tal-Konkors Kanzunetta Indipendenza bil-kanzunetta 'Kuruni', fuq kliem ta' Paul Ellul u mużika ta' Mark Spiteri Lucas. Fi kliem Paul Ellul, 'il-kanzunetta titratta dwar żewġ tipi ta' Kuruni – il-kuruna li tintlibes fir-ras u tirrappreżenta l-għana u l-ġid tad-dinja u l-kuruna tar-rużarju li tirrappreżenta r-rabta ma' dak li hu spiritwali. Il-messaġġ hu li qatt ma għandna nintrabtu mal-ġid tad-dinja għax fl-aħħar mill-aħħar, kollox jgħaddi u li jibqa' biss l-eternità'. Ruth Portelli qalet li Kuruni hija kanzunetta li emmnet fiha sa' mill-ewwel ġurnata. Il-kantanta versatili minn Għawdex mhux wiċċ ġdid fix-xena tal-mużika lokali, wara li għamlet id-debutt tagħha fis-semifinali tal-Malta Eurosong fl-2009 b'żewġ kanzunetti: 'Blame It On Your Heart' u 'Innocent Heart', fuq kliem ta' John O'Flynn u mużika ta' Ralph Siegel. 12-il xahar wara, hija waslet sal-finali tal-istess festival, bil-kanzunetta 'Three Little Words' fuq kliem ta' Gerard James Borg u mużika ta' Philip Vella. Wara brejk pjuttost twil, hija għamlet ir-ritorn tagħha fil-festival L-Għanja tal-Poplu u l-Konkors Kanzunetta Indipendenza fis-sena 2018, u minn hemmhekk 'il quddiem qatt ma ħarset lura, b'parteċipazzjonijiet fi tliet snin konsekuttivi. Proprju ftit tax-xhur ilu, hija rrappreżentat lil Malta fid-Discovery International Pop Music Festival, bil-kanzunetti 'Determinata', fuq kliem u mużika ta' Emil Calleja Bayliss u Mark Scicluna u 'Think of Me' mill-musical Phantom of the Opera. Fl-aħħar tas-serata ġiet premjata bit-trofew tal-aħjar vuċi, l-ogħla unur possibbli. L-avventura ta' Ruth fix-xena tal-mużika lokali tkompli, għaliex diġa bdiet taħdem fuq xi materjal ġdid li tittama li tniedi s-sena li ġejja.